蠧魚
作者：周紫芝
朝代：宋

paragraphs: 山堂夜雨如決渠，黄梅半熟書生魚。
樹頭朝日忽復出，聊向空階翻故書。
老人耕鑿無膏腴，緗囊細字時相娛。
自欣引睡得黄嬭，便恐無意呼青奴。
讀書本不求甚解，姓名足記知有餘。
此蟲何乃徒飽腹，死葬書葉真痴愚。
不如化作石帆山下蠒，織成吳綾光滿眼。
乞與袁娘作舞衣，常把花枝侍君輦。